Publiek ontstoke oor wildtuin-olifant; slagoffer sterk aan | Maroela Media
"Dit was heeltemal onnodig om die olifantbul van die Kruger-wildtuin, wat 'n motor beskadig en 'n persoon beseer het, van kant te maak," het Robbie Botes op SANParke se Facebook-blad geskryf, het 'n SAPA-korrespondent berig. "SANParke moet aan ons die besonderhede verskaf van die persoon wat dié besluit geneem het en op watter bestuursvlak hierdie onnosele besluit geneem is."
"Dit is hulle [die olifante] land en ons is die oortreders!" het Lous-Roger Higham geskryf.
Morne Theron het egter met die besluit saamgestem. "Ons 'besoek' wel hulle land, maar ek is seker dat die regte kanale gevolg is om die besluit uit te voer. Ons, as besoekers, moet nog steeds 'n veilige park kan besoek en dit is jammer, maar die bul sou dit heel waarskynlik weer gedoen het," het Theron geskryf.
'n Paartjie is beseer toe 'n olifantbul hul motor naby die N'waswitshaka-watergat, suid van die Phabeni-pad, aangeval het. "Die olifant het 'n geruime tyd lank voor die paartjie se motor gestap terwyl hulle dit van agter verfilm het," het William Mabasa, woordvoerder van die wildtuin, in 'n verklaring gesê. "Die olifant het skielik stilgestaan, omgedraai en op die voertuig, wat in daardie stadium stilgestaan het, afgestorm. Die olifant het hulle bestorm, die voertuig aangeval en omgekeer."
'n Verbygaande motoris het hulle te hulp gesnel. Die afdelingsbewaarder van Pretoriuskop is ontbied en die wildtuin se bedryfsbevelvoerder is in kennis gestel. 'n Helikopter is na die toneel ontbied en het die paartjie na die Skukuza-kamp geneem vir mediese behandeling. Hulle is daarna na die Medi-Clinic privaathospitaal in Nelspruit geneem.
Mabasa sê die vrou is ernstig beseer toe een van die olifant se tande haar agterbeen oopgeskeur het. Die manlike toeris het geringe beserings opgedoen.
"Die olifantbul is van kant gemaak en was in 'n fase waartydens hul testosteroonvlakke baie hoog styg, omdat hulle wil paar," het Mabasa verduidelik. "In dié fase kan olifante aggressief optree, selfs wanneer hulle nie bedreig word nie." Hy het bygevoeg die olifant was moontlik ook aggressief weens 'n besering wat hy vroeër opgedoen het.
Berdine Malan, woordvoerder van die Medi-Clinic in Nelspruit, het gesê die vrou is in 'n stabiele toestand. "Die pasiënt is stabiel en sterk aan in die algemene saal. Die dokter sal teen Donderdag besluit wanneer sy ontslaan kan word."
Die paartjie se identiteit word weerhou totdat hul families in kennis gestel is.
Nou wonder ek mos wie se land hierdie nou eintlik is, hier word beweer dis die olifante se land, in ander dele word beweer dis die blouapies se land, in die kaap word beweer die die groot bobbejane se land, die ANC beweer dis hulle land ens ens. Waar pas ons ander mense dan in?
Die stuurlei aan wal het altyd die beste raad en dit is nogal moeilik om hulle te oortuig om sulke besluite aan die mense wat weet oor te laat. Ek verneem die twee gaan nou vervolg word.Is daar reels vir besoekers aan die Park van hoe hulle moet optree in elke geval as hulle by 'n sekere soort dier kom en stilhou.Daar was nie in my tyd toe ek die Park besoek het nie,maar nouja dit was lank gelede.Op my ouderdom is die versugting nog net daar om weer daar te kan kom. Al wat ek weet is hoe om… Lees meer »